Source: https://domov.sme.sk/c/3530220/europsky-sud-pre-ludske-prava-zamietol-staznost-obcana-komanickeho.html
Timestamp: 2017-05-23 15:16:35+00:00
Document Index: 1114007

Matched Legal Cases: ['súd ', 'súd ', 'súd ', 'súd ', 'súd ', 'súd ', 'súd ']

Európsky súd pre ľudské práva zamietol sťažnosť občana Komanického - domov.sme.sk
Zobraziť všetky sekcie Európsky súd pre ľudské práva zamietol sťažnosť občana Komanického
Bratislava 10. októbra (TASR) - Európsky súd pre ľudské práva (ESĽP) zamietol námietky Ioana Kornelija Komanického. Ten sa sťažoval na prieťahy šiestich ... 10. okt 2007 o 21:40 TASR
Písmo:A-|A+0Bratislava 10. októbra (TASR) - Európsky súd pre ľudské práva (ESĽP) zamietol námietky Ioana Kornelija Komanického. Ten sa sťažoval na prieťahy šiestich občianskoprávnych konaní pre nevyčerpanie vnútroštátnych prostriedkov nápravy. Komanický tiež namietal, že nemal k dispozícii účinný prostriedok nápravy. Zároveň sa sťažoval na porušenie práva na pokojné užívanie majetku. Sťažnosť sa týkala aj porušenia práv zaručených Dohovorom o ochrane ľudských práv a základných slobôd. ESĽP v rozsudku zamietol námietky sťažovateľa, ktoré sa týkali dĺžky šiestich občianskoprávnych konaní. Komanický síce podal sťažnosti na Ústavný súd SR, ale tie nespĺňali predpísané podmienky a nemožno ich teda považovať za riadne vyčerpanie tohto prostriedku nápravy. Námietky proti dĺžke ďalších troch konaní ESĽP zamietol z dôvodu ich zjavnej nepodloženosti. Námietku proti dĺžke jedného konania zamietol čiastočne pre zjavnú nepodloženosť a čiastočne pre nevyčerpanie vnútroštátnych prostriedkov nápravy. V prípade dĺžky dvoch konaní súd rozhodol o porušení práva na prerokovanie veci v primeranej lehote. Vo vzťahu k dĺžke konania o dovolaní z roku 1996 súd konštatoval porušenie práva na účinný prostriedok nápravy. Zvyšné námietky z dôvodu neexistencie účinného prostriedku nápravy ESĽP zamietol ako zjavne nepodložené, pretože sťažovateľ mal k dispozícii ústavnú sťažnosť. Komanický požadoval odškodné najmenej vo výške 350 tisíc korún z titulu majetkovej škody, z titulu nemajetkovej ujmy jedno euro za konanie a 150 tisíc korún za každé zo zvyšných konaní. ESĽP zamietol nárok sťažovateľa na náhradu majetkovej škody, pretože nezistil príčinnú súvislosť medzi zisteným porušením a uplatnenou majetkovou škodou. Priznal mu však náhradu nemajetkovej ujmy vo výške 8 tisíc eur a náhradu nákladov a výdavkov vo výške 280 eur. Zvyšok nárokov zamietol. TASR informovalo Tlačové oddelenie Ministerstva spravodlivosti SR. Nechajte si posielať ranný prehľad najdôležitejších správ e-mailom